|  |  |
| --- | --- |
| ΕΛΛΗΝΙΚΗ ΔΗΜΟΚΡΑΤΙΑ**ΕΠΑΓΓΕΛΜΑΤΙΚΟ ΕΠΙΜΕΛΗΤΗΡΙΟ ΑΘΗΝΩΝ** ΕΔΡΑ: Πανεπιστημίου 44 & Χαρ. Τρικούπη, Αθήνα 106 79Τηλ.: 210 3380 200, Φαξ: 210 3380 219ΠΑΡΑΡΤΗΜΑ: Γούναρη 227, Άνω Γλυφάδα 166 74Τηλ.: 210 9609 961, Φαξ: 210 9609 064THE HELLENIC REPUBLIC**ATHENS’ CHAMBER OF TRADESMEN**HEAD OFFICE: 44 Panepistimiou st. & Har. Trikoupi, Athens 106 79Tel:(+30) 210 3380 200, Fax: (+30) 210 3380 219BRANCH: 227 Gounari St, Ano Glyfada 166 74Tel: (+30) 210 9609 961, Fax: (+30) 210 9609 964 [**www.eea.gr**](http://www.eea.gr)**,** [**www.eea-info.gr**](http://www.eea-info.gr)**,** **eea@eea.gr** | Αθήνα, 27.08.2014  Ι. Χατζηθεοδοσίου, Πρόεδρος Ε.Ε.Α. |

**ΕΙΣΗΓΗΣΗ ΤΟΥ ΠΡΟΕΔΡΟΥ ΕΕΑ, ΓΙΑΝΝΗ ΧΑΤΖΗΘΕΟΔΟΣΙΟΥ ΜΕ ΘΕΜΑ:**

**«ΕΠΙΜΕΛΗΤΗΡΙΑΚΗ ΝΟΜΟΘΕΣΙΑ»**

**στην Ημερίδα που συνδιοργάνωσαν, στις 27 /8/2014, το Επιμελητήριο Αρκαδίας και το Επαγγελματικό Επιμελητήριο της Αθήνας με θέμα**

**“Το μέλλον και η βιωσιμότητα των Ελληνικών Επιμελητηρίων”**

**ΕΙΣΑΓΩΓΗ**

Αγαπητοί Συνάδελφοι,

Έχουμε μπροστά μας την οριακή προθεσμία της 31.12.2014. Είναι ο χρόνος που τα επιμελητήρια πρόκειται να στερηθούν το οξυγόνο τους. Τα μέλη τους. Η άρση της υποχρεωτικότητας εγγραφής των μελών μας συνεπάγεται, δίχως άλλο, τον εκφυλισμό και την πτώση σε αδράνεια του επιμελητηριακού θεσμού. Το επιμελητήριο θα μεταβληθεί σε απολύτως περιθωριακό θιασώτη των εξελίξεων, αναποτελεσματικό αρωγό στις ανάγκες των επιχειρηματιών, αμέτοχο στη προαγωγή της σύγχρονης επιχειρηματικής δράσης, οδηγούμενο, πλέον, στην απόλυτη θεσμική απαξίωση.

Οι συνέπειες θα είναι καταστροφικές, τόσο για την επιχειρηματικότητα, όσο και για την Πολιτεία. Δράσεις, δομές στήριξης και ενίσχυσης της επιχειρηματικότητας, αλλά, και το οικοδόμημα του ΓΕΜΗ, θα υποστούν ανεπανόρθωτο πλήγμα από την οικονομική αδυναμία στην οποία θα περιέλθουν τα επιμελητήρια.

Ειδικά, όμως, για το ΓΕΜΗ επιτρέψτε μου και την ακόλουθη παρατήρηση:

Σε τόσο κρίσιμο χρονικό σημείο, η τυχόν αιφνίδια διαφοροποίηση της οικονομικής αυτοτέλειας των Επιμελητηρίων, θα περιόριζε έντονα, και σε ορισμένες περιπτώσεις απαγορευτικά, την λειτουργία, ανάπτυξη και περαιτέρω εδραίωση του θεσμού του ΓΕΜΗ.

**Και εξηγούμεθα:**

Η λειτουργία του ΓΕΜΗ απαιτεί τον υψηλότερο δυνατό δείκτη ετοιμότητας των Επιμελητηρίων. Αυτό σημαίνει ότι η υπηρεσιακή υποδομή κάθε επιμελητηρίου πρέπει να ευρίσκεται σε απόλυτη **οργανωτική και λειτουργική ετοιμότητα** για να μπορεί να ανταποκρίνεται στις ολοένα αυξανόμενες απαιτήσεις των διαδικασιών του ΓΕΜΗ, και μάλιστα, το συντομότερο δυνατό, και με τον πλέον εύρυθμο τρόπο, προς όφελος των συναλλασσομένων επιχειρηματιών, αλλά, και της εθνικής οικονομίας γενικότερα. Αυτός, άλλωστε, είναι και ο σκοπός θέσπισης του ΓΕΜΗ: Η ταχύτερη και αποτελεσματικότερη εξυπηρέτηση του επιχειρηματία, με άξονα, τη **«διαδικασία μιας στάσης» (one stop shop)**.

Η προοπτική, όμως, αυτή, απειλείται σοβαρά στη περίπτωση που διαφοροποιηθεί η σημερινή υφή και ο χαρακτήρας των Επιμελητηρίων, ως αποτέλεσμα της πλήρους οικονομικής αδυναμίας που αυτά θα περιέλθουν από την άρση της υποχρεωτικότητας εγγραφής των μελών του.

Στόχος της σημερινής ημερίδας είναι η κατάθεση προτάσεων και ο διάλογος με τους εκπροσώπους της πολιτείας, για τη δημιουργία ενός ώριμου και ρεαλιστικού σχεδίου που θα βγάλει την επιχειρηματική κοινότητα από το σημερινό αδιέξοδο και θα μας επιτρέψει να παρέχουμε καλύτερες και αναβαθμισμένες υπηρεσίες στα μέλη μας.

Με την ελπίδα, και ευχή, ότι η Πολιτεία, επίκαιρα, και όχι «κατόπιν εορτής», όπως, δυστυχώς μας έχει συνηθίσει η Ελληνική πραγματικότητα, θα δράσει, και θα λάβει τα αναγκαία μέτρα, επιτρέψτε μου να παρουσιάσω το θέμα για το οποίο είμαι ομιλητής.

 **Α. Τα Επιμελητήρια – Επαγγελματικές Οργανώσεις δημοσίου δικαίου σωματειακής φύσεως.**

Το κράτος προκειμένου να επιβάλει όρους και συνθήκες για την κανονιστική ρύθμιση της παραγωγής – προς όφελος και για το συμφέρον των ίδιων των παραγωγικών – επαγγελματικών τάξεων, μερίμνησε για την υποχρεωτική οργάνωση και εκπροσώπησή τους στα πλαίσια **επαγγελματικών οργανώσεων δημοσίου δικαίου**. Τα επιμελητήρια κατά νόμο αποτελούν, υποχρεωτικές επαγγελματικές οργανώσεις δημοσίου δικαίου, που εκπροσωπούν επαγγέλματα με δραστηριότητες αμιγώς οικονομικές. Υπό αυτή την έννοια, τα Επιμελητήρια αποτελούν σωματειακής φύσεως νομικά πρόσωπα, τα οποία δεν περιλαμβάνονται, ως τέτοια, στον ευρύτερο δημόσιο τομέα, κυρίως, όταν είναι αυτοδιοικούμενα και αυτοδιαχειριζόμενα, και έχουν σαν σκοπό την οργάνωση και παρακολούθηση των συμφερόντων των μελών τους, (όπως, αντίστοιχα, οι δικηγορικοί σύλλογοι, οι ιατρικοί σύλλογοι, κ.λ.π.), τα οποία και εγγράφονται υποχρεωτικά σε αυτά, κατά το ισχύον κάθε φορά θεσμικό τους πλαίσιο.

**Β. Το ισχύον θεσμικό πλαίσιο**

Από το σύνολο των ισχυουσών περί επιμελητηρίων διατάξεων προκύπτει, ότι, σκοπός των Επιμελητηρίων, ως επαγγελματικών οργανώσεων είναι η ανάπτυξη του εμπορίου, της βιομηχανίας, της βιοτεχνίας, των επαγγελμάτων, του τομέα παροχής υπηρεσιών και των εξαγωγών σύμφωνα με τα συμφέροντα και τους στόχους της εθνικής οικονομίας, για την ανάπτυξη και την πρόοδο αυτής. Η παροχή προς την Πολιτεία γνωμοδοτικών εισηγήσεων για κάθε οικονομικό θέμα, περιλαμβανομένων και των σχετικών νομοσχεδίων, με γνώμονα πάντοτε την οικονομική ανάπτυξη της περιφέρειάς τους και την εξυπηρέτηση του γενικότερου συμφέροντος της εθνικής οικονομίας. Η παροχή στα μέλη τους και σε κάθε ενδιαφερόμενο γνωμοδοτικών εισηγήσεων και πληροφοριών για κάθε οικονομικό θέμα.

Ο ρόλος και η αποστολή των ως άνω επαγγελματικών οργανώσεων έχει διττό χαρακτήρα και περιεχόμενο : **(α)** εκπροσώπησης, απέναντι στο κράτος και τις δημόσιες αρχές, με την ανάπτυξη συμβουλευτικών – γνωμοδοτικών πρωτοβουλιών για τα θεσμικά προβλήματα του εκπροσωπούμενου επαγγέλματος, και του επαγγελματικού κλάδου γενικότερα, και **(β)** (σε σχέση προς το εκπροσωπούμενο επάγγελμα – αυτό καθαυτό), τη θέσπιση κανόνων επαγγελματικής δεοντολογίας και καθηκόντων που διέπουν τη λειτουργία του, και την προάσπιση των συμφερόντων και διαφύλαξη των δικαιωμάτων των μελών του εκπροσωπούμενου κλάδου.

Από τις ειδικότερες διατάξεις του ν. 2081/92, προκύπτει ότι τα Επιμελητήρια, ως εκ του σκοπού και της δομής τους, απολαμβάνουν εκ του νόμου, **αυτοτέλεια διοικήσεως και αποφάσεων,** και δεν υπόκεινται σε κανένα **προληπτικό έλεγχο** από την Εποπτεύουσα Αρχή, ούτε σε έλεγχο **σκοπιμότητας** των πράξεών των. Οι αποφάσεις τους δεν υπόκεινται σε **έγκριση κανενός** εποπτικού οργάνου (Υπουργού – Γεν. Γραμματέα) και είναι εκτελεστές, ενόσω δεν ακυρωθούν ή ανακληθούν, η δε εποπτεία περιορίζεται **μόνο στα σημεία** που ρητώς οι ειδικότερες διατάξεις το απαιτούν.

Ειδικότερα, τα Επιμελητήρια αποτελούν Ν.Π.Δ.Δ. και τελούν **υπό την κατασταλτική διαχειριστική εποπτεία του Υπουργού Εμπορίου** – ήδη Υπουργό Ανάπτυξης κατά το Π.Δ. 27/96 και Γεν. Γραμματέα Περιφέρειας με το Π.Δ. 365/97 – **και ελέγχονται μόνο για λόγους νομιμότητας,** στο πλαίσιο της ασκούμενης εποπτείας στην λειτουργία των νομικών αυτών προσώπων δημοσίου δικαίου. Η εποπτεία, μάλιστα, αυτή πρέπει να γίνεται **και κατά τρόπο που να μη θίγει την κατά νόμο αυτοτέλειά τους,** ο δε έλεγχος αυτός ασκείται, είτε κατόπιν **προσφυγής** ή και **αυτεπαγγέλτως, ευθέως** και όχι **παρεμπιπτόντως** επ’ ευκαιρία του ελέγχου της νομιμότητας άλλων πράξεων του Επιμελητηρίου.

Τέλος, και το πιο σημαντικό από οικονομικής αξίας γνώρισμα είναι, ότι, τα επιμελητήρια **δεν επιχορηγούνται από τον κρατικό προϋπολογισμό για τις λειτουργικές τους δαπάνες**.

Σύμφωνα με τα προηγούμενα, λοιπόν, τα επιμελητήρια αποτελούν ν.π.δ.δ. σωματειακού χαρακτήρα, και, κατά συνέπεια, **διαθέτουν δικά τους έσοδα, τα οποία προέρχονται από τις ανταποδοτικές συνδρομές των μελών τους**. Τα έσοδα αυτά διατίθενται αποκλειστικά για την εξυπηρέτηση των μελών τους επιχειρηματιών, χωρίς να επιβαρύνεται για τη δράση τους και τα λειτουργικά τους έξοδα ο κρατικός προϋπολογισμός. Η αυτοτέλεια διοικήσεως και αποφάσεων και η οικονομική ανεξαρτησία των επιμελητηρίων, συναρτάται πλήρως με την ικανότητα εκτέλεσης κάθε ανατιθέμενης από την κεντρική διοίκηση, δημόσιας εξουσίας. Με αυτό τον τρόπο, η Πολιτεία έχει μεταθέσει τα διοικητικά και οικονομικά βάρη που η επιτέλεση δημόσιου έργου συνεπάγεται στα Επιμελητήρια, ενώ αυτή απερίσπαστη και χωρίς δημοσιονομικό κόστος ασκεί τον εποπτικό της ρόλο.

**Γ. Η προοπτική του ΓΕΜΗ.**

Η σύγχρονη, πολυσύνθετη, επιχειρηματική πραγματικότητα επέβαλε την ευρύτερη δυνατή επιμελητηριακή παρέμβαση στους όρους πρόσβασης στην επιχειρηματική δράση. Οι δομές και η πρακτική που συνθέτουν και μεταβάλλουν το κοινωνικό και οικονομικό περιβάλλον στη χώρα μας εξελίσσονται κατά τα σύγχρονα διεθνή πρότυπα, τις κατευθύνσεις και τους στόχους, που η προσαρμογή στις συνθήκες του ανταγωνισμού στη παγκόσμια οικονομία επιβάλλει.

Μέσα από τη μακρόχρονη πορεία του επιμελητηριακού θεσμού εδραιώθηκαν όροι εποικοδομητικής συνεργασίας για τη προώθηση αναπτυξιακών δράσεων της Πολιτείας, η επιτυχία των οποίων οφείλεται και στη μορφή του ισχύοντος νομικού-θεσμικού πλαισίου των Επιμελητηρίων.

Η Πολιτεία βασιζόμενη στην πολυετή επιμελητηριακή εμπειρία και οργάνωση, και, αναγνωρίζοντας την ανάγκη για εκσυγχρονισμό και ανανέωση των δομών επιχειρηματικής δράσης, αναζήτησε και ανέπτυξε πρόσφορα για το σκοπό αυτό μέσα και “εργαλεία” υλοποίησης των στόχων της. Το τελευταίο και σημαντικότερο όλων υπήρξε η θέσπιση και θέση σε λειτουργία, μέσω των επιμελητηρίων, **του ΓΕΜΗ**.

Ο νέος θεσμός που κλήθηκαν τα επιμελητήρια να υλοποιήσουν, και υποστηρίξουν εξασφαλίζει πρόσβαση στην επιχειρηματικότητα, σε συνθήκες διαφάνειας και αξιοπιστίας. Οι νέες προκλήσεις, που η εισαγωγή ενός τόσο καινοτόμου για την Ελληνική επιχειρηματικότητα θεσμού συνεπαγόταν, ανέβασαν τον πήχη των υποχρεώσεων των Επιμελητηρίων στο υψηλότερο δυνατό σημείο, και απαίτησαν το μέγιστο των δυνάμεών τους για την ευόδωση ενός εθνικού, στόχου, η επιτυχία του οποίου αποτελεί ορόσημο για την επιχειρηματικότητα στη χώρα μας.

Στα πλαίσια αυτά, η ευόδωση των στόχων του ΓΕΜΗ αποτελεί πρόκληση-σταθμό για τον πολυσήμαντο, πολυδιάστατο και κεντρικό ρόλο, που καλείται να επιτελέσει στο μέλλον ο Επιμελητηριακός Θεσμός.

**Το Επαγγελματικό Επιμελητήριο Αθηνών, (Ε.Ε.Α.)**, είναι το μεγαλύτερο σε αριθμό μελών Επιμελητήριο της χώρας μας, **με περι τα 200.012 εγγεγραμμένα μέλη**. Σε αυτό εκπροσωπούνται **περί τις 302 Επαγγελματικές Κατηγορίες**, ενώ κατά μέσο όρο εξυπηρετούνται ετησίως από αυτό **περί τους 50.000, περίπου, επαγγελματίες**. Εύλογα, μπορεί κάποιος να αντιληφθεί τον κομβικό ρόλο που το Ε.Ε.Α διαδραματίζει τόσο για τον επιχειρηματικό κόσμο, όσο και για την οικονομική ζωή της χώρας μας.

Η παρέμβασή μας, σήμερα, έχει ως στόχο:

* Τη **διαμόρφωση κλίματος συνεργασίας και κοινών στόχων**. Σ’ αυτή την προσπάθεια πρέπει να συμβάλουν όλοι, προπάντων με πλειοδοσία θετικής διάθεσης για την ανάπτυξη συνεργιών.
* Την **Ευαισθητοποίηση** σε σχέση με το νέο περιβάλλον.
* Τον προσανατολισμό όλων των Επιμελητηρίων σε **βιώσιμες ενέργειες και δράσεις**.
* **Τη** **διαμόρφωση αξιόπιστης σχέσης με τα μέλη**. Τα μέλη πρέπει να αναγνωρίζουν τον φορέα τους ως τον κατ’ εξοχήν εκπρόσωπο τους, να είναι «πιστοί και επαναλαμβανόμενοι πελάτες».
* **Την ανάδειξη του Θεσμού**. Σχεδιασμός και παραγωγή τεκμηριωμένων προτάσεων και πολιτικών.

Τα **Επιμελητήρια πρέπει να παραμείνουν αξιόπιστοι θεσμοί στήριξης της επιχειρηματικότητας** για να υποστηρίξουν τις επιχειρήσεις μέλη τους, προκειμένου αυτά να αποκτήσουν:

**Στάση προς το νέο.** Χωρίς φόβο και αγωνία οι επιχειρήσεις πρέπει να αναζητήσουν την καινοτομία, να εξοικειωθούν με το καινούργιο, να βαδίσουν καινούργιους δρόμους για τη βελτίωση των συστημάτων τους και την παραγωγή νέων προϊόντων και υπηρεσιών.

**Εξωστρέφεια.** Να αντιληφθούν ως ευκαιρία την πραγματικότητα της παγκοσμιοποίησης, αξιοποιώντας όλα τα πλεονεκτήματα που παρουσιάζει η χώρα μας σ’ αυτό το σύνθετο κόσμο.

**Τεχνολογική αναβάθμιση**. Τα Επιμελητήρια πρέπει να είναι σε θέση να συνδράμουν τις επιχειρήσεις στην αναζήτηση αποτελεσματικών τρόπων οργάνωσης, λειτουργίας, τεχνολογικής αναβάθμισης και βελτίωσης των προϊόντων σε όλες τις φάσεις ζωής τους.

**Δικτύωση**. Να βοηθήσουν τις επιχειρήσεις να βελτιώσουν την ανταγωνιστικότητα τους, να αναπτυχθούν, να δημιουργήσουν νέες θέσεις εργασίας, εν τέλει να δημιουργήσουν προστιθέμενη αξία μέσω της εκτεταμένης χρήσης των νέων τεχνολογιών και ειδικά της πληροφορικής.

**Δημιουργία οριζόντιων μηχανισμών.** Η πληροφόρηση, η κατάρτιση, η ανάπτυξη των ανθρώπινων πόρων, η αποτελεσματική εκπροσώπηση να γίνουν εργαλεία ανασύνταξης των επιχειρήσεων.

**Διεθνής εκπροσώπηση.** Να συμμετέχουν σε όλα τα θεσμικά όργανα λήψης αποφάσεων στην Ελλάδα, την Ευρώπη αλλά και τον κόσμο. Η ουσιαστική συμμετοχή στα κέντρα λήψης αποφάσεων θα φέρει πιο κοντά το μέλλον, θα επιτρέψει να αντιμετωπίσουν με ρεαλισμό και γνώση τις εξελίξεις και θα προετοιμαστούν καλύτερα.

**Αναπτυξιακή προοπτική.** Δημιουργία και συμμετοχή σε αναπτυξιακές πρωτοβουλίες και δίκτυα στήριξης των επιχειρήσεων.

**Δημιουργία εργαλείων.**

Δημιουργία «εργαλείων» που θα αναδείξουν την επιχειρηματικότητα και θα βοηθήσουν τα μέλη να αναπτυχθούν.

Η **καταχώρηση των επιχειρήσεων στα Επιμελητήρια με ανταποδοτική ετήσια συνδρομή είναι σημαντική** γιατί:

* Με τη μη υποχρεωτική εγγραφή των επιχειρήσεων, τα Επιμελητήρια εκ των πραγμάτων μετατρέπονται σε αδρανείς οργανισμούς ή σε συνδικαλιστικά όργανα ενός χώρου όπου υπάρχουν ήδη αντίστοιχοι συντεχνιακοί φορείς.
* Η εγγραφή των επιχειρήσεων σε ένα Επιμελητήριο διεθνώς (και ιδιαίτερα σε θέματα διεθνούς εμπορίου) αποτελεί κριτήριο ελέγχου της αξιοπιστίας και φερεγγυότητας των επιχειρήσεων.
* Η μείωση των εσόδων των Επιμελητηρίων καθιστά αδύνατη την άσκηση των θεσμοθετημένων αρμοδιοτήτων τους και την προσφορά υπηρεσιών στα μέλη τους και στην Πολιτεία.
* Εάν πάψει η λειτουργία των Επιμελητηρίων, η Πολιτεία θα απολέσει έναν Σύμβουλο που δεν επιβαρύνει τον κρατικό προϋπολογισμό και οι επιχειρήσεις θα στερηθούν έναν πολύτιμο Συνεργάτη. Τα Επιμελητήρια, εξυπηρετώντας όλες τις Μικρές, Μεσαίες και Μεγάλες επιχειρήσεις, εισηγούνται πάντοτε μέτρα και πολιτικές που εκφράζουν το σύνολο του επιχειρηματικού κόσμου και όχι μεμονωμένους κλάδους και τα όποια συμφέροντά τους.

Η συμβολή των Επιμελητηρίων στην παροχή μιας σειράς αξιόπιστων και πολύτιμων δημόσιων υπηρεσιών προς τις επιχειρήσεις είναι δεδομένη - ενδεικτικά μόνο αναφέρονται το Γενικό Εμπορικό Μητρώο (Γ.Ε.ΜΗ.), η Υπηρεσία Μιας Στάσης (One Stop Shop). Ωστόσο, υπάρχουν και πολλές άλλες σοβαρές αρμοδιότητες με προτεραιότητα την αδειοδότηση των επιχειρήσεων από τα Επιμελητήρια.

Επιπλέον, τα Επιμελητήρια έχουν τη δυνατότητα να προσφέρουν σημαντικές και υψηλής ποιότητας υπηρεσίες, αλλά κυρίως να εξελιχθούν σε Κέντρα Εξυπηρέτησης Φορολογουμένων και Επιχειρήσεων (Κ.Ε.Φ.Ε.) ή σε Ενιαία Κέντρα Εξυπηρέτησης Επιχειρηματικότητας (Ε.Κ.Ε.Ε.), προσφέροντας ουσιαστικά «δωρεάν υπηρεσίες» του δημοσίου. Προτεραιότητα επιβάλλεται να δοθεί στην άμεση υιοθέτηση της ψηφιακής υπογραφής, την υποχρεωτική ηλεκτρονική διασύνδεση και επικοινωνία των εμπλεκομένων φορέων καθώς και τον εξορθολογισμό και την ελαχιστοποίηση των απαιτούμενων δικαιολογητικών, ώστε να λειτουργούν τα Επιμελητήρια ως μοναδικά σημεία επαφής για όλες τις υπό σύσταση ή υφιστάμενες επιχειρήσεις.

Κατά συνέπεια, όλα τα ανωτέρω καταδεικνύουν ότι το μοντέλο των Επιμελητηρίων, της παροχής δηλαδή πολλαπλών υπηρεσιών του δημοσίου, χωρίς κανένα απολύτως ουσιαστικά δημοσιονομικό ή επιχειρηματικό κόστος. Αν τα Επιμελητήρια δεν υπήρχαν, θα τα γεννούσε η ίδια η ανάγκη της αγοράς.

Με αυτά τα δεδομένα, θεωρούμε απαραίτητο να διασφαλιστεί η συνέχιση της καταχώρησης των επιχειρήσεων στα Επιμελητήρια αλλά και η οικονομική τους στήριξη, μέσα από την ανταποδοτική παροχή υπηρεσιών στα μέλη τους.

Αντιλαμβάνεστε λοιπόν ότι αν αύριο τα Επιμελητήρια υποχρεώνονταν να διακόψουν τη λειτουργία τους, εξαιτίας της έλλειψης εθελοντικών συμμετοχών, θα ξανάνοιγαν μεθαύριο ως κρατικοί φορείς. Στην περίπτωση αυτή, το ελληνικό Δημόσιο θα αναγκαστεί να αυξήσει τον Προϋπολογισμό του για την παροχή των υπηρεσιών αυτών. Και αυτό θα συμβεί τη στιγμή που η μεγάλη προσπάθεια στρέφεται ακριβώς προς την αντίθετη κατεύθυνση, σε αυτή της μείωσης των δημοσιονομικών δαπανών.

Η παρουσία λοιπόν του Επιμελητηριακού Θεσμού στα κοινωνικά δρώμενα είναι ζωτικής σημασίας. **Πρότασή** **μας** είναι η **παράταση για τρία χρόνια της υποχρεωτικής εγγραφής των μικρομεσαίων επιχειρήσεων στα Επιμελητήρια με ανταποδοτική ετήσια συνδρομή**.

**Δ. Προτάσεις για τροποποίηση της Επιμελητηριακής Νομοθεσίας**

* Απαιτείται η άμεση απόφαση του Υπουργού για μετάπτωση (αυτοαπογραφή) όλων των ατομικών επιχειρήσεων, μέσω των Υπηρεσιών Μητρώου και Γ.Ε.ΜΗ. Δηλαδή μια προσθήκη στο ν. 3419/2005 όπως ισχύει σήμερα, στα άρθρα:

άρθρο 18 παρ. 4: (προσθήκη): «Οι υπόχρεοι που αναφέρονται στην περίπτωση (α) του άρθρου 1 παρ. 1 του ν. 3419/2005, και οι οποίοι δεν έχουν εγγραφεί στο Γ.Ε.ΜΗ, οφείλουν με αίτησή τους, να ζητήσουν την εγγραφή στο Γ.Ε.ΜΗ, υποβάλλοντας τα στοιχεία που θα ορισθούν με απόφαση του Υπουργού Ανάπτυξης. Με την ίδια απόφαση, καθορίζονται ο τρόπος, η διαδικασία και η προθεσμία μέσα στην οποία πρέπει να ολοκληρωθεί η καταχώριση κατά τα ανωτέρω. Οι υπηρεσίες καταχώρισης στο Γ.Ε.ΜΗ, μπορούν να ελέγχουν τα στοιχεία που μεταφέρονται ή καταχωρίζονται σύμφωνα με τα προηγούμενα και να καλούν τους υπόχρεους, να προβαίνουν στις αναγκαίες διευκρινίσεις, διορθώσεις και συμπληρώσεις»

* Ο καθορισμός ειδικού εσόδου για τις Υπηρεσίες Γ.Ε.ΜΗ των Επιμελητηρίων, με προσθήκη πάλι στο νόμο:

άρθρο 8 παρ. 4β (προσθήκη): «Καθορίζεται ειδικό ετήσιο έσοδο «για τη λειτουργία των ΥμΣ και Γ.Ε.ΜΗ» το οποίο καταβάλλεται υποχρεωτικά από όλα τα υπόχρεα προς εγγραφή στο Γ.Ε.ΜΗ, πρόσωπα. Το ποσόν και κάθε ειδικότερο θέμα για την είσπραξη αυτού, θα καθορίζεται με κοινή Υπουργική Απόφαση του Υπουργού Ανάπτυξης και κάθε συναρμόδιου Υπουργού. Το ανωτέρω ποσόν αποτελεί έσοδο της οικείας Υπηρεσίας ΥμΣ και Γ.Ε.ΜΗ αποκλειστικά για τις ανάγκες λειτουργίας αυτών».

* Η τρίμηνη καθυστέρηση της ΚΥΑ που αναμένεται να εκδοθεί στις αρχές του 2015, όπως προβλέπει το άρθρο 6 παρ. 1 της Πράξης Νομοθετικού Περιεχομένου (12-12-2012) και με την οποία θα ρυθμίζονται τα ειδικότερα θέματα για την εφαρμογή του άρθρου αυτού, έτσι ώστε να είναι εφικτή η δυνατότητα ολοκλήρωσης των αλλαγών στην Επιμελητηριακή νομοθεσία: Σ΄ αυτήν την ΚΥΑ μπορεί να καθοριστεί σύμφωνα με τα παραπάνω, το ποσόν «υπέρ των ΥμΣ και Γ.Ε.ΜΗ» κατ΄αναλογία της νομικής μορφής της επιχείρησης.

**-Οι επιμέρους πρόσθετες δράσεις**

-Τα επιμελητήρια πρέπει να αναλάβουν τον **κεντρικό ρόλο** που τους αρμόζει στη λειτουργία του **Γενικού Εμπορικού Μητρώου**. Η πολυετής εμπειρία τους και η άρτια υποδομή τους εγγυάται και εξασφαλίζει την επιτυχή έκβαση του εγχειρήματος, οπότε, και κάθε μέτρο προς τη κατεύθυνση αυτή ενδυναμώνει τον θεσμό. Με αυτό τον τρόπο η διαδικασία τήρησης του ΓΕΜΗ, τυπικά και ουσιαστικά θα τεθεί υπό τις θεσμικές εγγυήσεις του Επιμελητηριακού θεσμού. Έτσι, τα επιμελητήρια μπορούν να αναλάβουν και κάθε αρμοδιότητα ή καθήκον, που συναρτάται ή απλώς συνέχεται με την επιχειρηματικότητα, όπως, ενδεικτικά, σε θέματα δημοσιότητας βιομηχανικής ιδιοκτησίας, (σήματα, ευρεσιτεχνία, κλπ), ως και κάθε άλλη σχετική με την πρόσβαση και όρους άσκησης της επιχειρηματικότητας δράση, (αδειοδοτήσεις, κ.λ.π.). Η ανάθεση αυτών των δράσεων στα επιμελητήρια, μπορεί να συνοδεύεται και με ανταποδοτικό τέλος, που θα καλύπτει τη σχετική δαπάνη, με αποτέλεσμα να απεκδύεται η Πολιτεία από ένα μεγάλο εύρος δημοσιονομικής δαπάνης που πλέον θα επιβαρύνει διοικητικά και κοστολογικά μόνο τις υπηρεσίες των επιμελητηρίων.

- Τα επιμελητήρια μπορούν να διευρύνουν ακόμη περισσότερο το θεσμικό - γνωμοδοτικό τους ρόλο, με τη θέσπιση, πριν αναληφθεί νομοθετική δράση από την Πολιτεία, ενδιάμεσου, υποχρεωτικού σταδίου παροχής από πλευράς τους γνώμης, προς το αρμόδιο κάθε φορά Υπουργείο, σε θέματα που αφορούν την επιχειρηματική δράση. Αντίστοιχα, τα Επιμελητήρια μπορούν να συμμετέχουν σε μόνιμες ή ευκαιριακές επιτροπές και ομάδες εργασίας, που θα έχουν ως έργο τη πρόταση λύσεων σε μείζονα θέματα της επιχειρηματικότητας στη χώρα μας. Έτσι, η πολυετής γνώση και εμπειρία των επιμελητηρίων τίθεται στη διάθεση της Πολιτείας και αξιοποιείται με τον καλύτερο δυνατό τρόπο.

- Εκπαίδευση. Η διεθνής πρακτική έχει αναγορεύσει τα Επιμελητήρια, ως τα κατ’εξοχήν εκκολαπτήρια γνώσης και εκπαίδευσης, σε θέματα επιχειρηματικότητας. Αποτελεί απτή πραγματικότητα ότι στην Ευρώπη, τα Επιμελητήρια παρέχουν επίσημα αναγνωρισμένη από την Πολιτεία εκπαίδευση, ακόμη και μεταπτυχιακού χαρακτήρα, (Γερμανία), με αποτέλεσμα η συμμετοχή των εκπαιδευόμενων στα προγράμματα αυτά να θεωρείται αυτονόητη για την εργασιακή και επιχειρηματική εξέλιξη του εκπαιδευόμενου. Στη χώρα μας, τα Επιμελητήρια, ως ο φυσικός χώρος της επιχειρηματικής δράσης μπορεί και επιβάλλεται να αποτελέσουν τον ομφάλιο λώρο μεταξύ της παροχής εκπαιδευτικής γνώσης, και της ενδελεχούς άσκησης επιχειρηματικής δραστηριότητας κάθε μορφής.

-Τα Επιμελητήρια μπορούν να αναλάβουν κομβικό ρόλο **στη διαχείριση προγραμμάτων συγχρηματοδοτούμενων από το ΕΣΠΑ**, όπως για παράδειγμα, το ΕΕΑ, που ήδη έχει ολοκληρωθεί η πιστοποίησή του ως τελικού δικαιούχου. Ανάμεσα σε άλλα, τα επιμελητήρια μπορούν να καταρτίσουν προγραμματικές συμφωνίες με φορείς και επιχειρήσεις και να αναλάβουν και την εποπτεία υλοποίησης κάθε προγράμματος και δράσης που θα τους ανατεθεί.

-Με τη κατάργηση ή συγχώνευση πολλών φορέων του ευρύτερου δημόσιου τομέα, που επιβαρύνουν με τη λειτουργία τους το δημόσιο προϋπολογισμό, τα Επιμελητήρια, που όπως έχει επισημανθεί, έχουν ίδιους πόρους και δεν επιβαρύνουν τον κρατικό προϋπολογισμό, μπορούν να αναλάβουν δράσεις που εμπίπτουν στο πλαίσιο των αρμοδιοτήτων τους, και που είχαν στο παρελθόν εκχωρηθεί σε καταργούμενους φορείς του δημόσιου τομέα, οπότε, το όφελος της Πολιτείας θα είναι πολλαπλό, διότι, από τη μία, θα ενισχύεται σημαντικά ο ρυθμιστικός ρόλος των Επιμελητηρίων, από την άλλη, δε, θα αναλαμβάνονται προς όφελος του Δημοσίου, δράσεις, χωρίς, ωστόσο, να επιβαρύνεται εκ του λόγου αυτού ο κρατικός προϋπολογισμός.

 -Η θεσμική νομιμοποίηση των στοιχείων των επιμελητηρίων. Τα τηρούμενα από τα Επιμελητήρια στοιχεία του Μητρώου των Μελών, τα εν γένει στατιστικά στοιχεία και λοιπά πληροφοριακά και γεωγραφικά στοιχεία που ανακύπτουν από τα αρχεία των επιμελητηρίων, όπως, και τα οικονομικά στοιχεία που αφορούν την εν γένει λειτουργία των επιμελητηρίων, μπορούν να ευρίσκονται στη διάθεση της Πολιτείας μηχανογραφικά, με ενδεχόμενη διασύνδεση των αντίστοιχων βάσεων δεδομένων μέσω ΓΕΜΗ, ώστε η Πολιτεία να μπορεί να εξάγει χρήσιμα συμπεράσματα, για την εν γένει επιχειρηματικότητα, σε δεδομένο χρόνο και τόπο, και να σχεδιάζει τις σχετικές παρεμβάσεις της.

 ΜΕ ΤΙΜΗ

 ΙΩΑΝΝΗΣ ΧΑΤΖΗΘΕΟΔΟΣΙΟΥ